Daar is tot dusver geen gevalle van die virus in Suid-Afrika aangemeld nie. Daar word wel vermoed dat ’n persoon in Zambië die virus onder lede het.
Die gesondheidsdepartement sê hy het op eie bodem reeds ’n plan van aksie in werking gestel om te verhoed dat die virus na Suid-Afrika versprei. Dit behels dat internasionale reisigers, veral vanuit Asië, se temperatuur gemeet word wanneer hulle Suid-Afrika binnekom.
Volgens Mkhize word die passasiers van direkte vlugte vanaf China in die afgelope 14 dae nou verplig om ’n vraelys te voltooi om moontlike kontak met die virus op te spoor.
Sou die virus wel na Suid-Afrika versprei, is riglyne aan dokters en verpleegsters in die private asook openbare sektor gestuur, wat medici in staat sal stel om ’n pasiënt met die koronavirus te diagnoseer en behandel. ’n Noodhulplyn is ook reeds in werking gestel waar medici hul vrae oor die virus kan rig.
Dít in die lig van ’n dringende personeeltekort wat onlangs veral by Tembisa-hospitaal uitgewys is. Dié hospitaal was boonop die afgelope weke in die media nadat tien babas hiér aan ’n bakteriële infeksie dood is.
Mkhize sê hy ontken nie dat daar moontlik ’n tekort aan hulpbronne en personeel by dié hospitale kan wees nie. ’n Gespesialiseerde eenheid sal egter wel na die pasiënte van die koronavirus in isolasie omsien. Dié span is spesifiek opgelei vir gevalle van die koronavirus.
Volgens die Wêreldgesondheidsorganisasie (WGO) kan die virus se inkubasietydperk ongeveer twee tot tien dae duur. Volgens ander navorsing kan dit egter tot 14 dae duur.